P6_TA(2006)0352

Ευρωπαϊκό δίκαιο των συμβάσεων

Ψήφισμα του Ευρωπαϊκού Κοινοβουλίου σχετικά με το ευρωπαϊκό δίκαιο των συμβάσεων

Το Ευρωπαϊκό Κοινοβούλιο,

- έχοντας υπόψη το ψήφισμά του της 23ης Μαρτίου 2006 σχετικά με το ευρωπαϊκό δίκαιο των συμβάσεων και την αναθεώρηση του κοινοτικού κεκτημένου: πορεία προς τα εμπρός [1],

- έχοντας υπόψη τα ψηφίσματά του της 26ης Μαΐου 1989 σχετικά με μια προσπάθεια εναρμόνισης του ιδιωτικού δικαίου των κρατών μελών [2], της 6ης Μαΐου 1994 σχετικά με την εναρμόνιση ορισμένων τομέων ιδιωτικού δικαίου των κρατών μελών [3], της 15ης Νοεμβρίου 2001 σχετικά με την προσέγγιση του αστικού και εμπορικού δικαίου των κρατών μελών [4] και της 2ας Σεπτεμβρίου 2003 σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για ένα συνεκτικότερο ευρωπαϊκό δίκαιο των συμβάσεων — Σχέδιο δράσης [5],

- έχοντας υπόψη την πρώτη ετήσια έκθεση προόδου της Επιτροπής της 23ης Σεπτεμβρίου 2005 σχετικά με το ευρωπαϊκό δίκαιο των συμβάσεων και την επισκόπηση του κοινοτικού κεκτημένου (COM(2005)0456), στην οποία η Επιτροπή δηλώνει ότι η επισκόπηση του κεκτημένου για τους καταναλωτές "θα τροφοδοτήσει με τη σειρά της την ανάπτυξη ενός ευρύτερου Κοινού Πλαισίου Αναφοράς (ΚΠΑ)",

- έχοντας υπόψη την ανακοίνωση της Επιτροπής, της 11ης Οκτωβρίου 2004, προς το Ευρωπαϊκό Κοινοβούλιο και το Συμβούλιο σχετικά με το ευρωπαϊκό δίκαιο των συμβάσεων και την αναθεώρηση του κοινοτικού κεκτημένου: πορεία προς τα εμπρός (COM(2004)0651), στην οποία η Επιτροπή δηλώνει ότι "θα χρησιμοποιήσει το ΚΠΑ ως κιβώτιο εργαλείων, όπου χρειάζεται, κατά τη διατύπωση προτάσεων για τη βελτίωση της ποιότητας και της συνοχής του υφιστάμενου κοινοτικού κεκτημένου και των μελλοντικών νομικών πράξεων στον τομέα του δικαίου των συμβάσεων",

- έχοντας υπόψη το άρθρο 108, παράγραφος 5, του Κανονισμού του,

Α. λαμβάνοντας υπόψη ότι το ψήφισμα της 23ης Μαρτίου 2006 τόνιζε ότι δεν είναι σαφές πού θα οδηγήσει η πρωτοβουλία για το ευρωπαϊκό δίκαιο των συμβάσεων από πλευράς πρακτικών αποτελεσμάτων ή με ποια νομική βάση θα θεσπιστούν τυχόν δεσμευτικά μέσα,

Β. λαμβάνοντας υπόψη ότι το ψήφισμα της 23ης Μαρτίου 2006 ζητούσε, μεταξύ άλλων πληροφοριών, μια δήλωση από την Επιτροπή σχετικά με τον τρόπο με τον οποίο προτίθεται να λάβει υπόψη τα αποτελέσματα των εργαστηρίων του δικτύου του ΚΠΑ και των ερευνητικών ομάδων στις προσεχείς εργασίες της,

1. επαναλαμβάνει την πεποίθησή του ότι μια ενιαία εσωτερική αγορά δεν μπορεί να λειτουργεί ομαλά χωρίς περαιτέρω βήματα προς την κατεύθυνση της εναρμόνισης του αστικού δικαίου·

2. υπενθυμίζει ότι η πρωτοβουλία για το ευρωπαϊκό δίκαιο των συμβάσεων αποτελεί τη σημαντικότερη πρωτοβουλία που έχει αναληφθεί στο πεδίο του αστικού δικαίου·

3. υποστηρίζει θερμά την προσέγγιση για ένα ευρύτερο ΚΠΑ σχετικά με γενικά ζητήματα του δικαίου των συμβάσεων που βαίνουν πέραν του πεδίου της προστασίας των καταναλωτών·

4. υπογραμμίζει το γεγονός ότι, εκτός από τις εργασίες για την αναθεώρηση του κεκτημένου για τους καταναλωτές, πρέπει να συνεχιστούν οι εργασίες για ένα ευρύτερο ΚΠΑ· καλεί την Επιτροπή να δώσει συνέχει, παράλληλα με τις εργασίες για την αναθεώρηση του κεκτημένου για τους καταναλωτές, στο σχέδιο για ένα ευρύτερο ΚΠΑ·

5. υπογραμμίζει ότι — μολονότι ο τελικός σκοπός και η νομική μορφή του ΚΠΑ δεν είναι ακόμη σαφείς — οι εργασίες επί του σχεδίου πρέπει να διεξαχθούν με ικανοποιητικό τρόπο, λαμβάνοντας υπόψη ότι το τελικό μακροπρόθεσμο αποτέλεσμα μπορεί να είναι ένα δεσμευτικό μέσο· τονίζει ότι όλες οι επιμέρους δυνατές επιλογές για το σκοπό και τη νομική μορφή ενός μελλοντικού μέσου πρέπει να παραμείνουν ανοικτές·

6. καλεί την Επιτροπή να λαμβάνει υπόψη της την μακροπρόθεσμη προοπτική ενός ΚΠΑ όταν καταθέτει νέες νομοθετικές προτάσεις·

7. καλεί την Επιτροπή να εξασφαλίσει τη σταθερή συμμετοχή του Κοινοβουλίου στις εργασίες για το ΚΠΑ·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] Κείμενα που εγκρίθηκαν, P6_TA(2006)0109.

[2] EEC158της 26.6.1989, σ. 400.

[3] ΕΕ C 205 της 25.7.1994, σ. 518.

[4] ΕΕ C 140 Ε της 13.6.2002, σ. 538.

[5] ΕΕ C 76 Ε της 25.3.2004, σ. 95.

--------------------------------------------------